BOSNA I HERCEGOVINA 

REPUBLIKA SRPSKA 

OSNOVNI SUD U BIJELJINI

Broj: 80 0 Pr  164505 24   Pr

Datum  03.04.2025. godine

Osnovni sud u Bijeljini po sudiji Dragoljubu Đuriću, uz sudjelovanje Božić Dragice kao zapisničara, u prekršajnom postupku protiv okrivljenog S.M. sina ... iz B.-..., zbog prekršaja iz člana  36. stav 1.   Zakona o osnovama bezbjednosti saobraćaja na putevima u BiH („Službeni glasnik BiH“, broj: 6/06,75/06,44/07,84/09,48/10,18/13,8/17,89/17,9/18, 46/23 i 88/23) a nakon usmenog i javnog  pretresa održanog  05.03.2025. godine i 01.04.2025.godine, u prisustvu  P.B i S.A. – predstavnika Policijske stanice za bezbjednost saobraćaja B., kao  podnosioca zahtjeva za pokretanje prekršajnog postupka, okrivljenog te njegovog branioca-advokata M.S. iz B.,  na osnovu člana  110, 111, 195. stav 2. i 200. Zakona o prekršajima Republike Srpske, („Službeni glasnik Republike Srpske“, broj: 63/14,110/16,100/17 i 90/23), dana   03.04.2025.  godine,   d o n o s i 

R J E Š E N J E
OKRIVLJENI: S.M. sin … i majke … rođene … , rođen … godine u B. , nastanjen u B.-… , SSS,  oženjen, otac dvoje djece, srednjeg imovnog stanja, penzioner, prekršajno nekažnjavan, državljanin RS BiH, JMBG  …
ODGOVORAN      JE

Što je  dana 10.08.2023. godine oko 17:40 časova upravljao u saobraćaju putničkim automobilom marke „Audi“, registarskih oznaka … i kretao se ulicom … u B. , u pravcu centra Grada te dolaskom neposredno poslije marketa „…“ započeo je radnju skretanja ulijevo mada se prethodno nije uvjerio da tu radnju može izvršiti bezbjedno (bez opasnosti) po druge učesnike u saobraćaju, u momentu dok se u istom pravcu kretao moped marke „Peugeot“, registarske oznake …, kojim je upravljao V.B. , koji je vršio radnju preticanja putničkog automobila „Audi“, kojom prilikom je došlo do konktata prednjeg čeonog dijela i desne bočne strane mopeda sa lijevom bočnom stranom putničkog automobila marke „Audi“ , usled čega je na vozilima nastupila materijalna šteta a vozač mopeda je zadobio lakše tjelesne povrede, čime je počinila prekršaj iz člana 36. stav 1. Zakona o osnovama bezbjednosti saobraćaja na putevima u BiH („Službeni glasnik BiH“, broj: 6/06,75/06,44/07,84/09,48/10,18/13,8/17,89/17,9/18,46/23 i 88/23), kažnjiv po članu 236. stav 2. a u vezi sa stavom 1. tačka 4. istog Zakona
Sud okrivljenom na osnovu navedenog propisa, a uz primjenu člana 45. i 55. Zakona o prekršajima Republike Srpske izriče

U S L O V N U   O S U D U 

Tako što mu za počinjeni prekršaj utvrđuje novčanu kaznu u iznosu od 130,00 (stotrideset) KM i istovremeno određuje da se ista neće izvršiti ukoliko okrivljeni u roku od šest mjeseci od dana pravosnažnosti ovog rješenja ne izvrši novi prekršaj iste vrste i težine odnosno teži prekršaj.

Na osnovu člana 236. stav 2. Zakona o osnovama bezbjednosti saobraćaja na putevima u BiH, okrivljenom se  za počinjeni prekršaj  određuje 1  (jedan) kazneni bod.

Okrivljeni je shodno članu  99. stav 1. i člana 96. stav 3. Zakona o krivičnom postupku Republike Srpske („Službeni glasnik Republike Srpske“, broj: 53/12,91/17,66/18 i 15/21), a u vezi sa članom 105. stav 3. Zakona o prekršajima Republike Srpske,  te člana  32. a u vezi sa članom 40. Uredbe o naknadi troškova u krivičnom postupku („Službeni glasnik Republike Srpske“, broj: 17/14),  dužan platiti troškove prekršajnog postupka u paušalnom iznosu od 150,00 (stopedeset) KM te troškove vještačenja po vještaku saobraćajne struke Rakić Miladinu u iznosu od 488,00 KM   u roku od 15 dana od dana pravosnažnosti ovog rješenja a u protivnom će, shodno članu  229. do 231. Zakona o prekršajima Republike Srpske, troškovi biti evidenitrani kao dug u registru novčanih kazni, okrivljeni će trpjeti posledice upisa u pomenuti registar  a troškovi će biti naplaćeni u postupku prinudne naplate putem nadležne poreske uprave.    

O b r a z l o ž e nj e

Policijska stanica  za bezbjednost saobraćaja Bijeljina zahtjevom broj: 15-01/2-221-34/24 od 31.07.2024.godine,  pokrenula je prekršani postupak protiv okrivljenog S.M. sina ... , zbog prekršaja navedenih u izreci ovog rješenja.

Postupajući po zahtjevu ovaj sud je dana  05.03.2025 godine i 01.04.2025. godine održao usmeni pretres na kome je predstavnik podnosioca zahtjeva ostao pri zahtjevu za pokretanje prekršajnog postupka.

Na pomenutom usmenom pretresu branilac okrivljenog   je, nakon upozorenja o posledicama prihvatanja odgovornosti,  izjavio:“ Okrivljeni osporava  činjenični opis prekršaja postavljen u zahtjevu za pokretanje prekršajnog postupka nadležnog organa od 31.07.2024.godine. U tom smislu a da bi dokazao navode da nije odgovoran za prekršaj koji mu se zahtjevom stavlja na teret predlaže da se na današnjem glavnom pretresu pročita nalaz i mišljenje vještaka za oblast saobraćaja Mirović Relje od 24.02.2025.godine te da se isti na današnjem glavnom pretresu i sasluša. Predlažemo takođe da se , a iz razloga ekonomičnosti ovog postupka, pročita izjava svjedoka N.N. data na zapisnik o saslušanju svjedoka od 11.08.2023.godine na koju nemamo primjedbi."


Obzirom na prednje na  prijedlog predstavnika podnosioca zahtjeva na usmenom pretresu u svojstvu svjedoka - saslušan je vještak Rakić Miladin iz B. koji je vršio vještačenje predmetne saobraćajne nezgode u prekršajnom postupku pokrenutom protiv  B.V. -drugog učesnika u predmetnoj saobraćajnoj nezgodi, zbog prekršaja iz člana 130. stav 4. Zakona o osnovama bezbjednosti saobraćaja na putevima u BiH u odnosu na koga je postupak pravosnažno  obustavljen od strane ovog Suda. 

Takođe na prijedlog opružbe izvedeni su materijalni dokazi tj. uvid i čitanje  zapisnika o uviđaju PS za BS B. bez broja od 10.08.2023.godine sa skicom lica mjesta, službene  zabilješke broj 15-01/5-9495-1017/23 od 10.08.2023.godine, zapisnika o saslušanju svjedoka broj 15-01/5-117/23 od 11.08.2023.godine i broj 15-01/5-116/23 od 11.08.2023.godine, zapisnika o ispitivanju vozača da li ima alkohola u organizmu broj 737596 od 10.08.2023.godine i broj 737089 od  10.08.2023.godine , izvještaja o kvalifikaciji povrede JZU bolnice Sveti Vračevi Bijeljina broj 11/7257 od 10.08.2023.godine
Na  prijedlog odbrane u svojstvu svjedoka saslušan je vještak Mirović Relja angažovan od strane odbrane da izvještači predmetnu saobraćajnu nezgodu  , pročitana je izjava svjedoka Nodata na pomenuti zapisnik o saslušanju svjedoka od 11.08.2023.godine u Policijskoj stanici za bezbjednost saobraćaja B. a takođe je izvršen uvid u fotografiju uloženu u spis od strane vještaka na kojoj se nalazi saobraćajni znak II-32  te uzdužna razdjelna linija na kolovozu.

Razmatrajući izvedene dokaze pojedinačno i u međusobnoj vezi kao i u odnosu na navode optužbe i odbrane, a imajući u vidu činjenični opis prekršaja naveden u zahtjevu za pokretanje prekršajnog postupka, koji je obavezujući za sud, ovaj sud je utvrdio da je okrivljeni  van svake razumne sumnje počinio radnje navedene u izreci te time ostvario  obilježje prekršaja koji mu se stavlja na teret.

Prednje utvrđenje sud zasniva na nalazu i mišljenju vještaka Rakić Miladina od 03.06.2024. godine,  iskazu svjedoka optužbe i odbrane N.N. datog dana 11.08.2023.godine u Policijskoj stanici za bezbjednost saobraćaja B. te pomenutom zapisniku o uviđaju PS za BS B. sa skicom lica mjesta. 
Naime uvidom u pomenuti zapisnik o uviđaju sud je utvrdio da se dana, vremena  i na mjestu navedenom  u zahtjevu za pokretanje prekršajnog postupka  dogodila saobraćajna nezgoda u kojoj je učestvovalo putničko motorno vozilo marke „Audi“, kojim je upravljao okrivljeni i moped marke „Peugeot“, kojim je upravljao V.B. a koje okolnosti nisu bile sporne među strankama.

Među strankama je bilo sporno to da li se okrivljeni,prije nego je započeo radnju skretanja ulijevo,uvjerio da tu  radnju može izvršiti  bez opasnosti (bezbjedno) po druge učesnike u saobraćaju te je sud ,u cilju utvrđivanja materijalne istine,u svojstvu vještaka saobraćajne struke saslušao Rakić Miladina,koji je po nalogu suda izvršio vještačenje predmetne saobraćajne nezgode te o tome sačinio pisani nalaz i mišljenje od 03.06.2024. godine.
Naime pomenuti vještak je u svom nalazu i mšljenju naveo da je nakon uvida u skicu lica mjesta, analize oštećenja na vozilima, mjerenja i prostornog rasporeda tragova na licu mjesta, utvrđivanja brzine kretanja vozila te vremensko-prostorne analize toka nezgode utvrdio da je neposredno prije sudara, odnosno primarnog kontakta, putničko motorno vozilo Audi A4, preduzelo radnju skretanja u momentu kada se motocikl Peugeot nalazio na svojoj lijevoj polovini kolovoza  tj. u lijevoj saobraćajnoj traci, odnosno vršio je manevar preticanja, da se u momentu nastanka opasne situacije motocikl nalazilo u lijevoj saobraćajnoj traci, gledano u smjeru njegovog kretanja a na udaljenosti od   7,8 metara od mjesta kontakta sa putničkim motornim vozilom marke „Audi“, da je do primarnog kontakta vozila došlo na udaljenosti od oko 27,3 metara od početne tačke mjerenja a u poprečnom smislu na oko 1 metar desno na kolovozu od lijeve ivice kolovoza posmatrano u smjeru kretanja vozila, da je vozilo Audi vršeći manevar lijevog skretanja sa osom kolovoza zaklapalo ugao od oko 30 stepeni, da se njegova prednja polovina lijeve bočne strane i prednji frontalni dio u potpunosti nalazio u lijevoj saobraćajnoj traci dok su se  njegova cijela desna bočna i zadnja frontalna strana u potpunosti nalazili u desnoj saobraćajnoj traci , da se u momentu primarnog kontakta moped kretao u uspravnom položaju na točkovima po lijevoj polovini kolovoza, gotovo paralelno sa osom kolovoza i sa dodatnim zaokretom upravljača i prednjeg točka u njegovu lijevu stranu, da je brzina motocikla u trenutku primarnog kontakta iznosila oko 35 km/h a brzina kretanja putničkog motornog vozila Audi A4 u trenutku primarnog kontakta  iznosila je 15 km/h, da se u momentu otpočinjanja radnje skretanja ulijevo putničkog motornog vozila u smislu prelaska u lijevu polovinu kolovoza (stvaranja opasne situacije), vozač motocikla već uveliko nalazio u lijevoj saobraćajnoj traci u fazi preticanja te da isti u raspoloživom vremenu od nastanka opasne situacije pa do momenta sudara u iznosu od 0,8 sekundi nije mogao kočenjem izbjeći sudar a obzirom da to vrijeme iznosu manje od vremena reagovanja sistema vozač-vozilo (koje kod motocikla iznosi od 0,9 do 1,00 sekundi)
Obzirom na prednje  vještak je analizom okolnosti pod kojima se dogodila predmetna nezgoda dao mišljenje da  je  provedenom analizom jasno utvrđeno da se u momentu kada je putničko vozilo marke Audi A4 otpočelo prelazak na lijevu polovinu kolovoza sa ciljem da izvrši manevar lijevog sketanja, motocikl marke Peugeot  već uveliko nalazio u lijevoj polovini kolovoza, u svojoj lijevoj saobraćajnoj traci, odnosno započeo je svoju radnju preticanjem, da je osnovni propust vezan za nastanak predmetne saobraćajne nezgode na strani vozača putničkog motornog vozila marke Audi A4 , registarskih oznaka … S.M., koji je vršio manevar lijevog skretanja suprotno pravilima saobraćaja, odnosno otpočeo je takvu radnju a da se prethodno nije uvjerio da to može učiniti bez opasnosti za druge učesnike u saobraćaju i u konkretnom slučaju doveo je u opasnost  i sebe i vozača motocikla marke Peugeot  koji je prije toga uveliko otpočeo sa vršenjem radnje preticanja. Nadalje je naveo da pojedinačno nametnuti uslovi od učesnika u soabraćaju koji ne koriste bezbjedno  i propisano put, ne mogu da proizvode obavezu drugim učesnicima u saobraćaju da svoju vožnju prilagođavaju tako iznuđenim zahtjevima u smislu da iste očekuju, pa tako i vozač motocikla nije imao razlog da očekuje da vozač putničkog motornog vozila marke Audi A4 otpočne prelazak na lijevu polovinu kolovoza sa ciljem da izvrši manevar lijevog skretanja u momentu kada se motociklista prije toga već uveliko nalazio na lijevoj polovini kolovoza, odnosno mnogo prije je započeo svoju radnju preticanja istoga i nalazio se na bliskom odstojanju iza vozila marke Audi A4. Takođe je dodao da , bez obzira na napred navedeno, smatra da je obaveza svkog učesnika u soabaćaju da preduzme neophodne radnje za izbjegavanje saobraćajne nezgode, ukoliko je to moguće, bez obzira ko je svojim ponašanjem glavni uzročnik nastanka opasne situacije, ukoliko je već do iste došlo ali da je kroz sprovedene analize utvrdio da izbjegavanje sudara preuzimanjem forsiranog kočenja od strane vozača motocikla nije bilo moguće te da brzine učesnika nezgode same po sebi nisu uzročnik niti se mogu dovesti u vezu sa nastankom predmetne nezgode. U svom mišljenju je takođe naveo da se kroz provedene analize predmetne nezgode jasno može konstatovati da je radnju preticanja motociklista otpočeo i vršio na dijelu puta gdje postoji isprekidana središnja razdjelna linija  koja se kao takva pruža sve do skretanja u bočni odvojak ulice u zoni kojeg je nastupio kontakt sa vozilom Audi A4, koje je vršilo manevar lijevog skretanja. Takođe je izneo mišljenje da je  postojeći saobraćajni znak o zabrani preticanja  bio u neadekvatnom položaju (potpuno zaokrenut  za 90 stepeni)  i da kao takav nije mogao biti vidljiv i davati pravovremenu informaciju vozaču motocikla.Zaključio je na osnovu naprijed iznesenog mišljenja da na strani ponašanja vozača motocikla marke Peugeot, registarskih oznaka … V.B. , kao učesnika u saobraćaju i u predmetnoj nezgodi, ne postoje propusti koji bi se mogli dovesti u direktnu uzročno-posljedičnu vezu sa nastankom predmetne saobraćajne nezgode.
Prednji nalaz i mišljenje sud smatra sačinjenim u skladu sa uputama suda te pravilima struke i vještine tako da ih je,imajući u vidu da nisu dovedeni u pitanje ni nakon direktog i unakrsnog ispitivanja na usmenom pretresu, prihvatio kao vjerodostojan dokaz pri odlučivanju o odgovornosti okrivljenog  za prekršaj iz člana  36. stav 1. ZOOBS-a na putevima u BiH imajući pri tome u vidu da na njegovu vjerodostojnost ukazuju pomenuti zapisnik o uviđaju  Policijske stanice za bezbjednost saobraćaja B. sa skicom lica mjesta u kojoj je evidentiran smijer kretanja motocikla (lijevom saobraćajnom trakom) a što ukazuje na to da se nalazio u preticanju  a takođe na kojoj je evidentiran smjer kretanja putničkog motornog vozila Audi A4 (desnom saobraćajnom trakom) te zatečeni položaj istog (prednjim dijelom u lijevoj saobraćajnoj traci) a što ukazuje na to da je vršilo manevar lijevog skretanja-dakle linije kretanja vozila su se ukrštale a kako je to utvrdio i vještak u svom nalazu i mišljenju. Na vjerodostojnost izvršenog vještačenja posebno ukazuje i  izjava svjedoka N.N. data na zapisnik o saslušanju svjedoka Policijske stanice za bezbjednost saobraćaja B. broj 15-01/5-117/23 od 11.08.2023.godine iz koje nesporno proizilazi da je u momentu kada je vozač putničkog motornog vozila otpočeo radnju skretanja ulijevo motocikl već bio u fazi preticanja tog putničkog motornog vozila. Naime  vezano za okolnosti pod kojima se dogodila predmetna saobraćajna nezgoda odnosno pod kojima je došlo do kontakta navedenih vozila svjedok očevidac N.N., na čiji iskaz odbrana nije imala primjedbi (konstatovano na zapisniku o usmenom pretresu od 05.03.2025.godine) je u Policijskoj stanici za bezbjednost saobaćaja Bijeljina dao izjavu u kojoj je pored ostalog naveo da je kritične prilike upravljao putničkim motornim vozilom marke „Touran“ i kretao se ulicom … u B. prema centru grada a iza putničkog motornog vozila marke „Audi“, sive boje , da je prilikom kretanja u blizini TC Robot primjetio moped koji čeka da se uključi a koji je bio sa njegove desne strane. Dodao je da, kada je prošao navedeni tržni centar nije gledao u retrovizor i nije obraćao pažnju na navedeni moped ,  da je dolaskom u blizinu trgovačke radnje „…“ ispred njega bio sivi automobil, koliko može da se sjeti to je bio „Audi“, koji je uključio lijevi žmigavac, lagano usporio kretanje i otpočeo skretanje ulijevo u sporedni asfaltni put te da je u tom momentu moped preticao Audi i pokušao da izbjegne udar bježeći ulijevo ali vozač vozila Audi nije vidio da ga pretiče te je došlo do blagog kontakta prednjeg lijevog dijela vozila Audi sa desnom bočnom stranom mopeda nakon čega je vozač mopeda pao i zadobio povrede lakta i noge.

Obzirom na prednje sud je utvrdio da je okrivljeni  van svake razumne sumnje  na način naveden u izreci ostvario obilježje prekršaja iz člana 36. stav 1. Zakona o osnovama bezbjednosti saobraćaja na putevima u BiH te  ga je za isti oglasio odgovornim.

Pri odlučivanju o ovoj pravnoj stvari  sud nije mogao prihvatiti kao osnovane navode odbrane da je za predmetnu saobraćajnu nezgodu odgovoran  drugi učesnik u saobraćajnoj nezgodi V.B.  jer je kritične prilike vršio preticanje suprotno postavljenom saobraćajnom znaku II-32  (zabrana preticanja svih motornih vozila, osim motocikla bez prikolice i bicikla sa motorom) a obzirom da je pomenuti znak bio nesporno zaokrenut za 90 stepeni  tako da isti nije bio vidljiv vozaču mopeda pri čemu je sud imao u vidu da je o odgovornosti pomenutog V.B za prekršaj iz člana 130. stav 4. ZOOBS- a na putevima u BiH odlučeno  pravosnažnim rješenjem ovog suda broj 80 0 Prm 159836 24 Prm od 10.07.2024.godine, kojim je postupak obustavljen (pomenuti spis je uložen u predmetni spis). Takođe sud pri odlučivanju nije prihvatio kao vjerodostojan  iskaz okrivljenog dat na zapisnik Policijske stanice za bezbjednost saobraćaja B. broj 15-01/5-116/23 od 11.08.2023.godine u dijelu u kojem je naveo da je pogledao na retrovizor  i iza sebe uočio jedno putničko vozilo koje je usporilo zbog njegovog skretanja ulijevo te da je pogledao na lijevi bočni retrovizor i nije primjetio ništa u lijevoj saobraćajnoj traci te da nije bilo vozila koja su mu dolazila u susret a niko ga nije preticao , da je otpočeo da skreće lijevo a obzirom da je pomenuti iskaz okrivljenog  u suprotnosti sa iskazom svjedoka N.N. koji je potvrdio da je motocikl u momentu skretanja vozila okrivljenog ulijevo već bio u fazi preticanja te da okrivljeni nije vidio da ga motocikl pretiče a što ukazuje da se okrivljeni ,prije nego je započeo radnju skretanja ulijevo,nije uvjerio da to može učiniti bez opasnosti po drugog učesnika u saobraćaju.
Pri odlučivanju o odgovornosti okrivljenog za predmetni prekršaj sud odluku  nije zasnovao na nalazu i mišljenju vještaka Mirović Relje  od 24.02.205.godine jer smatra da nalaz i mišljenje pomenutog vještaka nisu dati u skladu sa pravilima struke i vještine jer je vještačenje izvršio po nalogu odbrane prije suđenja, bez uputa suda tj. po sopstvenom nahođenju koje činjenice i okolnosti treba utvrditi i uz propuste i pogrešne tvrdnje u nalazu i mišljenju. Naime njegov nalaz i mišljenje se zasniva na tvrdnji da se vozač mopeda kretao neposredno  iza putničkog motornog vozila marke Audi A4 mada je takva tvrdnja u suprotnosti sa nalazom i mišljenjem vještaka Rakića i iskazom svjedoka-očevica N.N. , koji je jasno potvrdio da je ispred njegovog vozila bilo putničko motrono vozilo okrivljenog „Audi“-dakle nije potvrdio da se motocikl nalazio iza vozila okrivljenog odnosno ispred vozila svjedoka.Obzirom na prednju  tvrdnju vještaka isti je cjelokupnu analizu predmetne saobraćajne nezgode odnosno zaključak i mišljenje dao na bazi takve pogrešne tvrdnje tj. utvrdio je da je drugi učesnik u saobraćajnoj nezgodi V.B. (vozač mopeda) preduzeo izmicanje u lijevo iz sebi desne kolovozne trake (tačka 2. 8. mišljenja)  u vrijeme kada je vozač automobila Audi vršio radnju skretanja ulijevo gdje je takva radnja dozvoljena mada je suprotno prednjem u tački 2.1. mišljenja naveo da je moped bio u fazi izmicanja iz sebi lijeve u desnu kolovoznu traku (dakle navedena utvrđenja su u suprotnosti što njegov nalaz čini nejasnim).Nadalje pomenuti svjedok je u svom iskazu potvrdio da se sa svojim vozilom kretao iza vozila okrivljenog te da je sa desne strane primjetio motocikl koji je čekao da se uključi u saobraćaj – dakle ostao je iza vozila svjedoka  što sve ukazuje na sumnju da se 
motocikl kretao neposredno iza vozila okrivljenog, kako je tvrdio vještak a takođe u svojstvu očevica svjedok je izjavio da je u momentu otpočinjanja radnje skretanja ulijevo od strane putničkog motornog vozila Audi A4 motocikl se već nalazio u fazi preticanja a što takođe ukazuje na nevjerodostojnost nalaza i mišljenja vještaka.Takođe vještak se nije se precizno izjasnio o razlogu izmicanja motocikla  a obzirom da je naveo da je moguće da je isti započeo preticanje automobila Audi ili da je reagovao zbog zakašnjenog uočavanja skretanja pomenutog automobila ulijevo ili da je započeo eventualno skretanje ulijevo na sporedni put a koje pretpostavke su u suprotnosti sa iskazom svjedoka i nalazom i mišljenjem vještaka Rakića. 

Pri odlučivanju sud odluku nije zasnovao na  ostalim izvedenim materijalnim dokazima a obzirom da isti nisu bili relevantni za odlučivanje o odgovornosti okrivljenog za predmetni prekršaj. 
Obzirom na prednje  na osnovu člana 236. stav 2. a u vezi sa stavom 1. tačka 4. Zakona o osnovama bezbjednosti saobraćaja na putevima, odlučeno je kao u izreci.

Prilikom odlučivanja o vrsti i visini sankcije ovaj sud je imao u vidu okolnosti propisane članom 45. i 55. stav 2. i 4 Zakona o prekršajima Republike Srpske pri čemu je pri odmjeravanju kazne kao olakšavajuće okolnosti na strani okrivljenog cijenio to da isti do sada nije prekršajno kažnjavan a što je konstatovano uvidom u pretragu izrečenih kazni i zaštitnih mjera, da je porodičan tj. oženjen i otac dvoje djece te da je isti penzioner (dakle lice starije životne dobi), tako da mu je, imajući u vidu nastale posledice predmetne saobraćajne nezgode (materijalna šteta na motociklu i lakše tjelesne povrede drugog učesnika a što je konstatovano uvidom u pomenuti izvještaj JZU bolnica sveti Vračevi B.)  te da nema duga u registru novčanih kazni (konstatovano uvidom u pomenuti registar), primjenom člana 55. stav 1. Zakona o prekršajima Republike Srpske, izrekao mjeru upozorenja - uslovnu osudu na taj način što mu je za počinjeni prekršaj utvrdio novčanu kaznu iznad propisanog minimuma kao u izreci i istvoremeno odredio da se ista neće izvršiti ukoliko okrivljeni u periodu provjere od šest mjeseci od dana pravosnažnosti ovog rješenja ne izvrši novi prekršaj iste vrste i težine odnosno teži prekršaj, smatrajući da je ista srazmjerna težini počinjenog prekršaja i stepenu odgovornosti okrivljenog (prekršaj počinio iz nehata) te cijeneći da se i bez izvršenja novčane kazne može postići  svrha kažnjavanja kako sa aspekta generalne tako i sa aspekta specijalne prevencije tj. da će ista uticati na okrivljenog da se ubuduće uzdržava od činjenja ovakvog ili sličnog prekršaja.

Takođe na osnovu člana 235. stav 4. Zakona o osnovama bezbjednosti saobraćaja na putevima u BiH okrivljenom su za počinjeni prekršaj određen jedan kazneni bod, kao obavezujući. 

Troškovi prekršajnog postupka određeni su u smislu člana 99. stav 1. i člana 96. stav 2. tačka a) i e) i stav 3. Zakona o krivičnom postupku Republike Srpske („Službeni glasnik Republike Srpske“, broj: 53/12,91/17, 66/18 i 15/21), a u vezi sa članom 105. stav 3.  Zakona o prekršajima Republike Srpske, u paušalnom iznosu s obzirom na trajanje i složenost postupka (održana su  dva ročišta za usmeni pretres) kao i imovno stanje okrivljenog, te člana  32. a u vezi sa članom 40. Uredbe o naknadi troškova u krivičnom postupku („Službeni glasnik Republike Srpske“, broj: 17/14), kojim je propisano da se  paušalni iznos troškova postupka može utvrditi u visini od 150,00 KM do 2.000,00 KM s tim da je okrivljeni obavezan da plati i troškove vještačenja po vještaku Rakić Miladinu angažovanom od strane ovog Suda u iznosu od 488,00 KM, pri čemu je sud imao u vidu da je odbrana sama angažovala vještaka  Mirović Relju prije usmenog pretresa te da  isti vještačenje nije obavio u skladu sa naredbom i uputama suda tako da  troškove pomenutog vještačenja snosi okrivljeni .

POUKA O PRAVNOM LIJEKU:

Protiv ovog rješenja može se izjaviti žalba u roku od 8 dana od dana njegovog prijema. Žalba se u dvije kopije predaje ovom sudu. O žalbi odlučuje Okružni sud u Bijeljini.  

                                                                                                                         SUDIJA

                                                                                                                 Dragoljub Đurić ,s.r. 

